སྟང་མེ་འབར་མཚོ། Membartsho

༉ གཏེར་བཏོན་པདྨ་གླིང་པ་འདི་ འཛམ་གླིང་ནང་འགྲན་ཟླ་མེད་པའི་ཨྱོན་གྱི་སློབ་དཔོན་ཆེན་པོ་ པདྨ་འབྱུང་གནས་ཀྱིས་བསླུ་མེད་རྡོ་རྗེ་ལུང་གི་བསྔགས་པ་བཞིན་ སྤྱི་ལོ་ ༡༤༥༠ ལུ་བུམ་ཐང་སྟང་ལུ་སྐུ་འཁྲུངས་ནུག། སྤྱི་ལོ་ ༡༤༧༥ གི་ལོ་ལུ་པདྨ་གླིང་པ་ཁོ་ར་སྐུ་འཁྲུངས་ཏེ་མི་ལོ་ཉི་ཤུ་རྩ་ལྔ་ལངམ་ད་ལུ་ ཁོ་ལུ་ཚར་གཅིག་འབདཝ་ད་ སྒོམ་ཆེན་གྱི་ཆ་ལུགས་འབད་མི་གཅིག་གིས་ ཤོག་དུམ་ཅིག་བྱིན་མི་འདི་ཁོ་གིས་ཧེམ་ཅུ་ནང་བཙུགས་བཞག་མི་འདི་ དཔྱད་རིག་བཏང་སྟེ་ཕྱི་ཁར་བཏོན་ཏེ་ཕྱེ་ལྟཝ་ད་ལུ་ འདི་ནང་ལུ། ལེགས་ཤོམ་སྦེ་ལྷག་ཟེར་བྲིས་བྲིསཝ་ཡོད་དོ་བཟུམ་སྦེ་ དྲནམ་བཏོན་ལྷག་ནུག། དེ་ཡང་ཁྱོད་སྟང་ཆུ་ནང་ལུ་སོང་། དེ་ཁར་ལས་ཁྱོད་ཀྱིས་གཏེར་འཐོབ་འོང་ཟེར་གསུངས་དོ་བཟུམ་སྦེ་ ནུབམོ་གཅིག་ཚེས་བཅོ་ལྔའི་ཟླཝ་གིས་མུན་པ་ཉིམ་བཟུམ་བསལ་ཡོད་པའི་སྐབས་ ཁོ་རའི་སྤུན་ཆ་ཚུ་འཁྱིད་དེ་སྟང་ཆུ་འདི་ དེ་བསྒང་ཚལ་མའི་གང་སྟེ་ཡོད་མི་ལས་བྱོན་པའི་བསྒང་ པདྨ་གླིང་པ་གིས་མི་སྐད་གོ་ཡོད་རུང་ཕར་ལྷོད་དེ་ལྟཝ་ད་ མི་ག་ཡང་མེདཔ་མ་ཚད་སྟང་ཆུ་ཡང་མ་འདྲཝ་ཅིག་སྦེ་མཐོང་ནུག། པདྨ་གླིང་པ་ཕར་སྟང་ཆུ་གི་རྡོ་སྦོམ་གུར་འཛེགས་ཞིན་ན་ སྟང་ཆུ་དེ་གི་གཏིང་ནང་ན་གཟིགས་པའི་སྐབས་ ཁོ་གིས་ཆུའི་གཤམ་ནང་ལུ་ལྷ་ཁང་སྒོ་ལེ་ཤ་ཡོད་མི་ལས་སྒོ་གཅིག་ཕྱེ་ཡོདཔ་སྦེ་གཟིགས་ནུག། པདྨ་གླིང་པ་གིས་མིག་ཏོ་བཙུམ་སྦེ་ཐེ་ཚོམ་མེད་པར་ ཚར་གཅིག་གུར་ཆུ་འདི་ནང་མཆོངས་ཏེ་རྩལ་རྐྱབ་ཞིན་ན་ བྱ་ཕུག་སྦོམ་གཅིག་གི་རྩ་བར་ལྷོདཔ་ད་ལུ་ ཨམ་མིག་ཏོ་གཅིག་དང་སོ་གཅིག་འབད་མི་དེ་གིས་ཁོ་ལུ་ གུ་རུ་རིན་པོ་གིས་ ཁོ་གི་དོན་ལུ་སྒྲོམ་གཅིག་བཞག་ཡོད་ཟེར་སླབ་དོ་བཟུམ་སྦེ་ ཁོ་གིས་མོ་ལས་སྒྲོམ་འདི་ལེནམ་ཅིག་ ཁོ་ཆུའི་གཏིང་གི་ནང་ན་ཨིནམ་ལས་ཡར་ལོག་ག་ཏེ་སྦེ་འགྱོ་ནི་ཨིན་ན་ཟེར་མནོཝ་ཅིག་ ཁོ་ཡ་མཚན་ཆེ་ཏོག་ཏོ་སྦེ་ཆུའི་མཐའ་མར་ལྷོད་དེ་ ད་ཅི་མཆོང་སའི་རྡོ་གུར་ ཨམ་མིག་ཏོ་གཅིག་དང་སོ་གཅིག་འབད་མི་ལས་འབག་མི་གི་སྒྲོམ་ལག་པར་བཤེད་དེ་ཡོདཔ་ཨིནམ་ཧ་གོ་ནུག། དེ་ལས་ཁོ་དེ་ཚེ་ནུབ་མོ་ར་ཁོ་རའི་སྤུན་ཆ་ཚུ་དང་གཅིག་ཁར་ལོག་ཁོ་རའི་གཟིམ་ཅུང་ནང་བྱོན་ནུག། 

དེ་ལས་ཁོ་གི་སྟང་ཆུ་ལས་གཏེར་སྦེ་བཞེས་མི་གཏེར་སྒྲོམ་འདི་ ཁོ་རའི་གཡུས་ཁའི་མི་སེར་དང་དཔོན་ལུ་སྟོནམ་ད་ ཁོ་ལུ་ག་གིས་ཡང་ཡིད་མ་ཆེསཔ་མ་ཚད་ཁོ་ལུ་བདུད་ཟེར་སླབ་ནུག། དེ་ལས་པདྨ་གླིང་པ་གིས་ཐུགས་དགོངས་ལུ་ ད་ང་གིས་གཏེར་བཏོན་མི་ལུ་ཁོང་ག་གིས་ཡིད་མི་ཆེས་བས། དེ་འབད་ནི་དེ་གིས་ཁོང་ཚུ་ལུ་བདེན་པ་བདར་ནིའི་དོན་ལུ་ ཁོང་ང་དང་གཅིག་ཁར་ལོག་མཚོའི་མཐའ་མར་འཁྱིད་ཞིནམ་ལས་ ཁོ་གིས་དེ་ཁར་འཛོམས་མི་ཚུ་ལུ་དེ་སྦེ་གསུངས་ནུག། ད་ང་གིས་སྟང་ཆུ་འདི་ནང་ལས་ གཏེར་བཏོན་རུང་ཁྱོད་ཆ་ཁྱབ་ཀྱིས་ང་ལུ་ཡིད་ཆེས་མ་བཏུབ། གལ་སྲིད་ང་གཏེར་བཏོན་པ་ངོ་མ་ཅིག་ཨིན་པ་ཅིན་ ང་ཆུ་ནང་ལུ་དཀར་མེ་སྤར་ཏེ་མཆོང་ཞིན་ན་ལོག་དཀར་མེ་དེ་ཡང་མ་ཤི་བར་གཏེར་འབག་སྟེ་འོང་ནི་ཨིན། གལ་སྲིད་ང་བདུད་ཀྱི་སྤྲུལ་པ་ཅིག་ཨིན་པ་ཅིན་ ང་ཆུ་གིས་འབག་སྟེ་ཤི་བཅུག་ཟེར་ཐུགས་སྨོན་གནང་སྟེ་ཆུ་ནང་མཆོངས་ནུག། དེ་ལས་ཡུན་རིང་འགྱོ་རུང་པདྨ་གླིང་པ་ཆུའི་ནང་ལས་ལོག་ཡར་ཐོན་ནི་མེད་པར་ དེ་ཁར་འཛོམས་མི་ཚུ་དོགས་པ་ཟ་ནི་འགོ་བཙུགསཔ་ཅིག་ ཁོ་ཆུའི་ནང་ལས་ལགཔ་གཅིག་གིས་སྐུ་གཅིག་བཞེས་ཏེ་ གཏེར་སྒྲོམ་འདི་ཐུགས་ཁར་བསྣམས་སྦེ་ ཕྱག་གཅིག་ནང་ལུ་དཀར་མེ་མ་ཤི་བར་མེ་ལྕེ་ལྷབ་ལྷབ་སྦེ་འབར་བཞིན་པ་སྦེ་ ཚར་ཅིག་གུར་ཡར་ཐོན་ནུག། དེའི་ཚེ་དེ་ཁར་འཛོམས་མི་ མི་དང་དཔོན་ཚུ་ཡིད་ཆེས་ཏེ་ པདྨ་གླིང་པ་ལུ་ གུ་རུ་དངོས་ཀྱི་འདུ་ཤེས་བསྐྱེད་དེ་ དེ་ལས་ཕར་གཡུས་དེ་ཁའི་མི་སེར་ཚུ་ དམ་པའི་ཆོས་ལུ་ཡིད་ཆེས་དང་དད་པ་བསྐྱེད་དེ་ དམ་པའི་ཆོས་ཀྱི་བསྟན་པ་དར་ནི་འགོ་བཙུགས་ནུག། (འབྲུག་གི་ལྷན་ཐབས་བྱུང་རབས ༡༡ པ། ༢༠༢༢)།

པདྨ་གླིང་པ་གིས་གཏེར་འགོ་ཐོག་འདི་ ཀློང་གསལ་གསང་བ་སྙིང་བཅུད་ཟེར་མི་འདི་སྤྱི་ལོ་ ༡༤༧༦ ལུ་སྣ་རིང་བྲག་གི་འོག་ལུ་ཡོད་པའི་ཆུ་ལས་བཏོན་ཡོདཔ་ཨིན་མས། དེ་ལས་གུ་རུ་རིན་པོ་ཆེ་གི་གསང་ཡུམ་ མཁའ་འགྲོ་ཡེ་ཤེས་མཚོ་རྒྱལ་གྱིས་བཀའ་རྒྱ་ལྟར་དུ་ ཁོ་གིས་བཏོན་མི་གཏེར་ཚུ་མི་སེར་ཚུ་ལུ་ མཇལ་ཁ་གནང་སྟེ་ཡོདཔ་ཨིན། ཁོ་གི་གཏེར་ལན་ཐེངས་གཉིས་པ་འདི་ཡང་ས་གོ་འདི་ལས་ར་ མི་ལེ་ཤ་སྤུང་འཛོམས་འབད་སའི་གདོང་ཁ་ར་བཏོན་ཡོདཔ་ཨིན། དེ་ཡང་དེ་སྦེ་མཛད་དགོ་མི་འདི་ཁོ་གི་གཏེར་གྱི་བདེན་པ་བདར་ནིའི་་དོན་ལུ་ གལ་སྲིད་ང་བདུད་ཀྱི་སྤྲུལ་པ་ཨིན་པ་ཅིན་ཆུ་འདི་ནང་ར་ཤི་བཅུག། གལ་ཏེ་ང་གུ་རུ་པདྨ་བསམ་བྷ་ཝ་གི་ཐུགས་སྲས་ཨིན་པ་ཅིན་ ངེ་གི་དཀར་མེ་འདི་ཡང་མ་ཤི་བར་ལོག་གཏེར་ལེ་ཤ་འབག་སྟེ་འོང་བཅུག་ཟེར་ དམ་བཅའ་མཛད་དེ་ཆུའི་ནང་ན་མཆོངས་ནུག། ཁོ་ཆུའི་གཏིང་ནང་ལས་སངས་རྒྱས་ཀྱི་སྐུ་དང་ཐོད་པ་བསྣམས་ཏེ་ དཀར་མེ་ཡང་མ་ཤི་བར་འབར་སྦེ་ཡར་ཐོན་ནུག། གཏེར་དེ་སྦེ་མི་མང་གི་སྦུག་ལུ་བཏོན་འདི་ཁྲོམ་གཏེར་སྦེ་སླབ་ཨིན། དེ་ལས་ཚུར་ཆུ་འདི་གི་མིང་ལུ་མེ་འབར་མཚོ་ཟེར་མིང་དར་ཡོདཔ་ཨིན། (ཀརྨ་ཕུན་ཚོགས། གནམ་ལོ་མེད། སྤྱི་ལོ་ ༢༠༡༣)

པདྨ་གླིང་པ་གིས་གཏེར་བཏོན་པའི་བསྒང་ལུ་དཀར་མེ་སྤར་ཏེ་ཆུ་ནང་མཆོངས་ཏེ་ ལོག་བྱོན་པའི་སྐབས་དཀར་མེ་མ་ཤི་བར་འབར་ཡོད་ནི་དེ་གིས་ ཆུ་འདི་གི་མིང་ལུ་ཡང་ སྟང་མེ་འབར་མཚོ་ཟེར་བཏགས་གནང་སྟེ་ དེ་ལས་ཚུར་དེ་སྦེ་དར་ཁྱབ་སོང་ནུག། (ཟེན་ཧུའི་ཞན་ཧཱུང་། གནམ་ལོ་མེད། སྤྱི་ལོ་ ༢༠༢༡)

མཚོ་འདི་འབྲུག་གི་རྒྱལ་རབས་ཀྱི་རྩོམ་མི་ མཁས་དབང་ཀརྨ་ཕུན་ཚོགས་ཀྱིས་བཤད་དོ་བཟུམ་སྦེ་ ཆོས་དང་འབྲེལ་བའི་གནས་ནང་ལུ་ཡོད་པའི་དགའ་ཉམས་དང་སྐྱིད་ཉམས་ཅན་སྦེ་ཡོདཔ་ཨིན། ས་གོ་ཚུ་ལས་རང་བཞིན་དང་ཆོས་ཀྱི་ནུས་ཤུགས་ཚུ་རང་བཞིན་གྱིས་འབབ་སྟེ་ ཆོས་ཉམས་སུ་བླངས་ནི་གི་ས་གོ་ཐོས་མཐུན་ཅན་ཅིག་སྦེ་ཡོད། ཆོས་ཉམས་སུ་བླངས་འདོད་ཅན་ཚུ་གིས་ ཁོང་རའི་ཉམས་ལེན་ལུ་མགྱོགས་དྲགས་སྦེ་ བོགས་ཐོན་ནི་དོན་ལུ་འཚོལཝ་ཨིན། དེ་ཡང་སེམས་ཆོས་སྐུར་གྲོལ་མི་ཚུ་གིས་ མཚོ་གི་གཤམ་ལུ་ལྷ་ཁང་མཇལ་ཚུགས་ཟེར་སླབ་སྲོལ་འདུག། གཏེར་ཆེན་པདྨ་གླིང་པ་གིས་ མེ་འབར་མཚོ་གི་མཐའ་མར་མ་འོངས་པ་ནང་ལུ་ ཨམ་སྲུ་ཚུ་ཤེས་ཡོན་སྦྱང་སའི་ལྟེ་བ་སྦོམ་ཅིག་ཆགས་འོང་ཟེར་ ལུང་བསྟན་གནང་ཡོདཔ་བཞིན་དུ་ པད་གླིང་གི་སྐུའི་སྤྲུལ་པ་སྒང་སྟེང་སྤྲུལ་སྐུ་རིན་པོ་སྐུ་ཕྲེང་དགུ་པ་མཆོག་གིས་ སྤྱི་ལོ་ ༢༠༠༠ ལུ་འབྲུག་རྒྱལ་ཁབ་ཀྱི་ཨ་ཎི་ཚུ་བཤད་གྲྭ་སྦྱང་ནི་དོན་ལུ་ འགོ་པ་གཞི་བཙུགས་མཛད་དེ་བཤད་གྲྭ་འདི་གི་མཚན་ཡང་ པདྨ་ཐེག་མཆོག་ཆོས་གླིང་ཨ་ཎིམོ་བཤད་གྲྭ་ཟེར་གསོལ་ཡོདཔ་ཨིན། ཨ་ཎིམོ་ཚུ་གིས་རི་ཀི་ཏི་གི་ཤིང་ཟམ་གྱི་སྦོ་ལོགས་ཁར་ཡོད་པའི་ས་གོ་ གཤོང་དོག་དྲགས་ཅིག་ནང་གནས་རྩ་ཅན་འདི་ནང་དཀར་མེ་ཕུལ་སའི་བང་སྒྲོམ་ཅིག་བཟོ་ཡོདཔ་ཨིན། 

ས་གནས་དེ་གི་ས་གོ་ལེ་ཤ་ནང་ལུ་ཚ་ཚ་ཚུ་ལེ་ཤ་ཡོདཔ་ཨིན། ཚ་ཚ་འདི་ཚུ་ལ་ལུ་ཅིག་ནང་པའི་རྩ་ཅན་ཅ་ལ་དང་ ལ་ལུ་ཅིག་མི་གི་ཐལཝ་ཚུ་སླ་བསྲེས་ཏེ་ བཟོ་མི་ཡོདཔ་ཨིན། འ་ནཱི་གཞན་དང་མ་འདྲ་བའི་འཇིམ་བཟོ་ཚུ་ མཆོད་པ་ཅིག་སྦེ་ཕུལ་ཏེ་ དེ་གིས་དགེ་རྩ་ཚུ་གཤིན་གསོན་གཉིས་ཆ་ར་ལུ་བསྔོ་བཏུབ་ཨིན། ས་གནས་དེ་ཁར་ས་གོ་འགོ་ དོག་དྲགས་སྦེ་འགྱེལ་ཏ་རྐྱབ་སི་སི་དང་ ཆུའི་རླབས་ཤུགས་ཡང་མགྱོགས་དྲགས་སྦེ་ཉེན་ཁ་ཅན་ཅིག་ཡོདཔ་ཨིན། མེ་འབར་མཚོ་འདི་གིས་ སྤྱི་ལོ་ ༢༠༡༡ ལས་འགོ་བཙུགས་ཏེ་ད་ལྟོ་ཚུན་ཚོད་ ཕེརེནཆ་གི་ལྟ་བཤལཔ་གཅིག་དང་ཁོ་གི་ལམ་སྟོན་པ་རྩིས་ཏེ་ མི་ལྔ་ཐིམ་སྟེ་ཤི་ཡོདཔ་ཨིན། དེ་འབད་ནི་དེ་གིས་ (བསོད་ནམས་རྡོ་རྗེ། གནམ་ལོ་མེད། སྤྱི་ལོ་ ༢༠༡༨) མེ་འབར་མཚོ་ཟེར་མི་ནང་ལུ་ གནས་དེ་ཁར་ཉ་གཟུང་ནི་དང་རྩལ་རྐྱབ་ནི་ཚུ་ རྩ་ལས་ར་འབད་ཐག་མ་ཆོགཔ་སྦེ་ཨིན་མས། མེ་འབར་མཚོ་འདི་གི་ནང་ན་གཏིང་ཚད་དང་དེའི་ནང་ན་ག་ཅི་ཡོདཔ་ཨིན་ན་ཚུ་ག་གིས་ཡང་ཧ་གོ་མ་ཚུགསཔ་སྦེ་ཡོདཔ་ཨིན། 

༼རྩོམ་ཡིག་འདི་སྲོལ་འཛིན་དང་རྫོང་ཁ་གོང་འཕེལ་ལས་ཁུངས་ཀྱི་སྐད་ཡིག་ཞིབ་འཚོལ་དང་ལས་རིམ་སྡེ་ཚན་གྱི་ཞལ་འདེབས།༽

Source : Department of Culture and Dzongkha Development. 

**རྒྱབ་རྟེན་དཔེ་ཐོ།**

༡. ཀརྨ་ཕུན་ཚོགས། འབྲུག་གི་རྒྱལ་རབས། གནམ་ལོ་མེད། སྤྱི་ལོ་ ༢༠༡༣། རེན་སྒྲོམ་ཧའུསི། རྒྱ་གར།

༢. འབྲུག་གི་ལྷན་ཐབས་བྱུང་རབས་ ༡༡ པ། གནམ་ལོ་མེད། སྤྱི་ལོ་ ༢༠༢༢། ཤེས་རིག་ལྷན་ཁག། ཐིམ་ཕུ། 

༢. ཝི་ཀི་པི་ཌི་ཡ། གནམ་ལོ་མེད། སྤྱི་ལོ་མེད། 

༣. བསོད་ནམས་རྡོ་རྗེ། གནམ་ལོ་མེད། སྤྱི་ལོ་ ༢༠༡༨། མེ་འབར་མཚོ། 

༤. ཟེན་ཧུའི་ཞན་ཧཱུང་། གནམ་ལོ་མེད། སྤྱི་ལོ་ ༢༠༢༡། ཧ་གོ་མ་ཚུགས་པའི་འབྲུག་གི་མེ་འབར་མཚོ།